**DĖL ROKIŠKIO RAJONO SAVIVALDYBĖS KAIMO PROGRAMOS NUOSTATŲ PATVIRTINIMO**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 17 punktu ir 18 straipsnio 1 dalimi, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės Kaimo programos nuostatus (pridedama).

2. Pripažinti netekusiu galios Rokiškio rajono savivaldybės tarybos 2019 m. balandžio 26 d. sprendimą Nr. TS-114 ,,Dėl Rokiškio rajono savivaldybės Kaimo programos nuostatų patvirtinimo“.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Jolanta Jasiūnienė

PATVIRTINTA

Rokiškio rajono savivaldybės tarybos

2020 m. kovo 27 d. sprendimu Nr. TS-

**ROKIŠKIO RAJONO SAVIVALDYBĖS KAIMO PROGRAMOS NUOSTATAI**

**I. BENDROSIOS NUOSTATOS**

1. Rokiškio rajono savivaldybės Kaimo programa (toliau – KP) – tai finansinė priemonė, sudaryta iš savivaldybės biudžeto ir kitų lėšų, kurios tikslas – siekti didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams, juos aktyvinti, suteikti galimybę jaunimui susipažinti su žemės ūkio veikla.

2. KP nuostatai reglamentuoja KP veiklą, darbo organizavimą, veiklos kontrolę.

3. KP nuostatus ir KP komisijos sudėtį tvirtina, keičia, pildo Rokiškio rajono savivaldybės taryba.

4. KP komisija (toliau – Komisija) – kolegialus organas, tvirtinantis KP skiriamų lėšų išlaidų sąmatą, svarstantis kaime veikiančių subjektų prašymus finansavimui gauti, savo darbą organizuoja, vadovaujasi Lietuvos Respublikos įstatymais, savivaldybės tarybos sprendimais, kitais teisės aktais ir šiais nuostatais.

5. Gyvenvietė- kaimas, miestelis ar miestas, kurios gyventojų skaičius neviršija 6 tūkst.

**II. KAIMO PROGRAMOS PRIEMONĖS**

6. KP lėšos naudojamos šioms priemonėms:

6.1.švietėjiškai veiklai: seminarams, konferencijoms, lauko dienoms, inovatyvių žemės ūkio objektų lankymo išlaidoms padengti, kitiems verslumą ugdantiems renginiams ir priemonėms organizuoti, išvykoms į mokymus, parodas, muges apmokėti, rajono žemdirbių pagerbimo šventėms organizuoti, padengti dalyvavimo respublikiniuose/tarptautiniuose žemdirbių renginiuose išlaidoms, dalyvių skatinamiesiems prizams;

6.2. jaunųjų ūkininkų būrelių mokyklose veiklai skatinti;

6.3. žemės ūkio subjektams, įsiregistravusiems žemės ūkio ir kaimo verslo registre, išimtinais atvejais (negavus paramos iš kitur) prarasto turto nuostoliams iš dalies kompensuoti (gaisrai ir kt. nelaimės);

6.4. Rokiškio rajono ūkininkų asociacijų komunalinių patarnavimų ir patalpų nuomos išlaidoms pagal Komisijos patvirtintą sąmatą padengti;

6.5. naujai besisteigiančių, kaime veikiančių kooperatyvų ir/ar asociacijų registravimo išlaidoms, šių organizacijų įstatų, valdymo organų perregistravimui kompensuoti;

6.6. kompensuoti už melioracijos įrenginiuose pastatytų užtvankų likvidavimo darbus;

6.7. kompensuoti besikuriančių žemės ūkio kooperatyvų pirmų 5 metų veiklos administracines, projektų rengimo, patalpų nuomos ir kitas išlaidas, iki spalio 1 d. neatsiradus pareiškėjo pagal šią priemonę, lėšos naudojamos 6.8. punkte nurodytoms priemonėms;

6.8. prisidėti prie melioracijos įrengimų gerinimo:

6.8.1. 40 proc. 6.8. priemonės lėšų sumos skiriant prisidėjimui prie avarinių melioracijos statinių gedimų rajono gyvenvietėse remonto;

6.8.2. 60 proc. 6.8. priemonės lėšų sumos skiriant kompensuoti ūkininkų/ žemės ūkio paskirties žemės savininkų išlaidas, patirtas šalinant melioracijos gedimus (išskyrus griovių priežiūros darbus);

6.9. Kompensuoti ūkininkams ir žemės ūkio įmonėms žvyro (0/32 frakcijos), panaudoto vietinių kelių remontui, pirkimo išlaidoms;

6.10. rajono nevyriausybinių organizacijų socialinio verslo projektų išlaidoms, netinkamoms finansuoti iš paramos lėšų, bet būtinų projektams vykdyti, kompensuoti.

7. Sąmatoje priemonėms paskirtų lėšų neįsisavinus iki lapkričio 1 d., jos Komisijos sprendimu pagal poreikį gali būti perskirstomos.

**III KAIMO PROGRAMOS KOMISIJOS SUDĖTIS IR DARBO ORGANIZAVIMAS**

8. KP komisija sudaroma iš 15 narių: 5 ūkininkai, 5 savivaldybės administracijos atstovai, rajono savivaldybės tarybos narys (Kaimo reikalų komiteto pirmininkas ar Rokiškio rajono savivaldybės tarybos deleguotas narys), Rokiškio rajono ūkininkų sąjungos pirmininkas, Lietuvos Respublikos žemės ūkio rūmų savivaldos organizatorius Rokiškio rajone, deleguotas atstovas iš Lietuvos žemės ūkio konsultavimo tarnybos Rokiškio biuro ir deleguotas atstovas iš kaime veikiančių nevyriausybinių organizacijų;

8.1 KP komisijos pirmininkas – rajono savivaldybės tarybos narys (Kaimo reikalų komiteto pirmininkas ar Rokiškio rajono savivaldybės tarybos deleguotas narys);

8.2 KP komisijos pirmininko pavaduotojas – savivaldybės administracijos Žemės ūkio skyriaus vedėjas (asignavimų valdytojas);

8.3 KP komisijos sekretorius – savivaldybės administracijos atstovas, dirbantis Žemės ūkio skyriuje.

9. KP komisijos nariui nutraukus veiklą atstovaujamoje įstaigoje arba organizacijoje ar dėl kitų priežasčių pasitraukus iš KP komisijos, ne vėliau kaip per 1 mėnesį nuo šios informacijos pateikimo, delegavusi institucija arba organizacija teikia naują kandidatūrą (ūkininkus rekomenduoja Rokiškio rajono ūkininkų asociacijos).

10. KP komisija patvirtina, pagal poreikį perskirsto KP skiriamų lėšų išlaidų sąmatą.

11. KP komisija renkasi per metus 2 kartus, o esant būtinybei ir dažniau.

12. KP komisijos veiklos forma yra posėdžiai. Posėdžiai yra teisėti, jeigu juose dalyvauja daugiau kaip pusė KP narių.

13. KP sprendimai priimami paprasta balsų dauguma. Balsams pasiskirsčius po lygiai, lemia KP pirmininko balsas.

14. KP komisijai vadovauja komisijos pirmininkas, o jam nesant, funkcijas vykdo komisijos pirmininko pavaduotojas.

15. Apie posėdį turi būti pranešta visiems nariams asmeniškai ne vėliau kaip prieš tris darbo dienas iki posėdžio.

16. KP komisija priima kaime veikiančių subjektų prašymus finansavimui gauti, KP sąmatoje esant nepakankamai lėšų ar pretenduojant keliems pareiškėjams į vieną priemonę, svarsto finansavimo skyrimo galimybes.

17. KP komisijos sprendimai priimami komisijos balsų dauguma.

18. Nelaimės ar turto netekimo atvejais esama padėtis gali būti įvertinama vietoje.

19. KP komisijos sprendimai įforminami posėdžio protokolu.

20. KP komisijos pirmininkas atsiskaito už lėšų panaudojimą pagal programos priemones rajono savivaldybės tarybai vieną kartą per metus.

**IV. PARAMOS TEIKIMO TVARKA**

21. Vienam pareiškėjui suteikiamas finansavimas per metus:

21.1 melioracijos gedimų šalinimo kompensavimas (6.8.2. priemonė) – negu daugiau 500 eurų suma;

21.2. žvyro pirkimo kompensavimas (6.9. priemonė) – negu daugiau 500 eurų suma;

21.3. besikuriančiam žemės ūkio kooperatyvui (6.7. priemonė) gali būti kompensuojama ne daugiau kaip 1200 eurų suma;

21.4. žemės ūkio subjekto prarasto turto nuostoliams (gaisrai ir kt. nelaimės) kompensuoti (6.3. priemonė) – ne daugiau kaip 870 eurų suma;

21.5. kitais atvejais, susijusiais su bendro naudojimo (6.1, 6.2, 6.4., 6.8.1., 6.10.) priemonėmis, finansuojama atsižvelgiant į priemonei numatytas lėšas sąmatoje.

22. KP priemonių įgyvendinimas:

22.1. 6.1 ir 6.2 punktuose numatytoms priemonėms finansuoti pateikiami: viešųjų pirkimų dokumentai, sąskaitos faktūros ir nurašymo aktai arba kompensuojamos pateikus prašymą, išlaidas pagrindžiančius bei išlaidas patvirtinančius dokumentus;

22.2. 6.3 punkte numatyti nuostoliai kompensuojami pristačius KP komisijai prašymą ir pažymas iš atitinkamų institucijų apie įvykusią nelaimę (pagal nelaimės pobūdį) bei padarytų nuostolių vertę;

22.3. 6.4 punkte numatytos priemonės finansuojamos pagal pateikiamas Rokiškio rajono ūkininkų asociacijoms išrašytas komunalinių patarnavimų ir patalpų nuomos sąskaitas faktūras;

22.4. 6.5 ir 6.7 punktuose numatytos priemonės kompensuojamos pateikus prašymą, išlaidas pagrindžiančius bei išlaidas patvirtinančius dokumentus;

22.5. 6.6. punkte numatyta priemonė kompensuojama pateikus prašymą, atliktų darbų perdavimo-priėmimo aktą, išlaidas pagrindžiančius ir išlaidas patvirtinančius dokumentus, įsipareigojimą trejus metus prižiūrėti išvalytą ruožą;

22.6. 6.8.1 punkte numatyta priemonė finansuojama vadovaujantis viešųjų pirkimų dokumentais, finansavimo sutartimis, pagal darbų atlikimo aktus ir sąskaitas faktūras.

23. Ūkininkų/ žemės ūkio paskirties žemės savininkų išlaidų, patirtų einamaisiais metais šalinant melioracijos gedimus (išskyrus griovių priežiūros darbus), 6.8.2. punkte numatyta priemonė, kompensavimas:

23.1. ūkininkui grąžinama ne didesnė negu 500 eurų suma;

23.2. dėl melioracijos įrenginių gedimų remonto ūkininkas kreipiasi į Žemės ūkio skyriaus melioracijos specialistą konsultacijos ir techninių dokumentų;

23.3. atlikus melioracijos gedimų tyrinėjimo darbus, vėliau – gedimų šalinimo darbus, asmuo telefonu informuoja Žemės ūkio skyriaus melioracijos specialistą;

23.4. atliktus darbus ne vėliau kaip per vieną mėnesį priima ir darbų priėmimo-perdavimo aktą surašo komisija, susidedanti iš darbus atlikusio rangovo, ūkininko, Žemės ūkio skyriaus melioracijos specialisto ir dviejų KP komisijos deleguotų narių;

23.5. asmuo KP komisijai pateikia dokumentus (nuotraukas), pagrindžiančius melioracijos gedimo faktą, darbų perdavimo-priėmimo aktą, išlaidas pagrindžiančius ir išlaidas patvirtinančius dokumentus, galiojančią žemės deklaraciją (pagrindiniai duomenys apie žemės plotą), ar žemės nuosavybės dokumentus, prašymą kompensuoti patirtas išlaidas;

23.6. KP komisija ne vėliau kaip per vieną mėnesį išnagrinėja pateiktus dokumentus ir priima sprendimą (išskyrus 23.9. punktą);

23.7. esant dideliam pareiškėjų skaičiui, kai bendra prašoma suma viršija sąmatoje numatytą sumą, prioritetas taikomas:

keliems ūkininkams remontuojant vieną melioracijos sistemą;

melioracijos statiniams, esantiems šalia gyvenvietės;

remontuojant ne mažesnį negu 10 ha melioracijos sistemos aptarnaujamą plotą;

jauniesiems (ne vyresniems negu 41 metų, žemės ūkio valdą registravusiems ne anksčiau kaip prieš 5 metus) ūkininkams;

pareiškėjams nuo 2018 m. pirmą kartą dalyvaujantiems priemonėje;

23.8. einamųjų metų pabaigoje, nepakankant lėšų apmokėti 23.7. punkte nurodytiems atvejams, KP komisijos sprendimu gali būti nutarta ūkininkų išlaidas, patirtas šalinant melioracijos gedimus, kompensuoti iš ateinančių metų KP lėšų;

23.9. KP komisijos sprendimai dėl išlaidų kompensavimo pareiškėjams, nuo 2018 m. jau dalyvavusiems priemonėje, priimami tik po einamųjų metų lapkričio 1 d., esant priemonei skirtų asignavimų. Prioritetas tarp šios grupės pareiškėjų taikomas ankstesniu laikotarpiu gavusiems mažesnę negu 300 eurų kompensacijos sumą. Atsižvelgiant į lėšų likutį, kompensacija likusiems pareiškėjams gali būti proporcingai mažinama ir nesiekti 500 eurų.

24. Ūkininkų ir žemės ūkio įmonių žvyro (0/32 frakcijos), panaudoto vietinių kelių remontui, pirkimo išlaidų (6.9. priemonė) kompensavimas:

24.1. ūkininkas ar žemės ūkio įmonė kreipiasi į vietos seniūną ir susiderina dėl galimybių, laiko bei sąlygų žvyro paskleidimui ant vietinės reikšmės kelio;

24.2. prieš vykdydami darbus (ne vėliau kaip prieš 1 dieną) ūkininkas/ žemės ūkio įmonė informuoja seniūną ar seniūno įgaliotą asmenį;

24.3. žvyrą paskleidus ant kelio, tarp ūkininko/ žemės ūkio įmonės ir seniūnijos pasirašomas darbų perdavimo-priėmimo aktas, kuriame nurodoma: data, kelio numeris ir pavadinimas rajono vietinės reikšmės kelių sąraše, išpilto žvyro kiekis kub. m, žvyro frakcija;

24.4. aukščiau išvardintus darbus atlikus, KP komisijai pateikiama: darbus atlikusio ūkininko/ žemės ūkio įmonės prašymas kompensuoti žvyro pirkimo išlaidas, darbų perdavimo-priėmimo aktas, žvyro pirkimo ir apmokėjimo už jį dokumentai, dokumentas, patvirtinantis išpilto žvyro frakciją.

25. Nevyriausybinės organizacijos, prieš teikdamos socialinio verslo projektų paraiškas, dėl socialinio verslo projektų išlaidų, netinkamų finansuoti iš paramos lėšų, bet būtinų projektams vykdyti, kompensavimo, projektų idėjas pristato KP komisijai. Socialinio verslo projektų išlaidos netinkamos finansuoti iš paramos lėšų gali būti kompensuojamas tik KP komisijai pritarus projektams. Esant KP komisijos pritarimui, pateikiamas prašymas ir dokumentai, patvirtinantys socialinio verslo projekto finansavimą, pagal finansuotinas veiklos sritis patirtas ir apmokėtas išlaidas.

**V. KAIMO PROGRAMOS LĖŠŲ PANAUDOJIMO KONTROLĖ**

26. Lėšų, skirtų programai vykdyti, asignavimų valdytojas – Žemės ūkio skyrius.

27. KP buhalterinę apskaitą veda Rokiškio rajono savivaldybės administracijos Centralizuotos buhalterinės apskaitos skyriaus buhalteris, sudarydamas apyskaitą.

28. KP lėšų panaudojimą turi teisę kontroliuoti savivaldybės Kontrolės ir audito tarnyba.

29. Nevyriausybinės organizacijos, vykdančios socialinį verslą ir gavusios paramą iš KP, 5 metus po projekto įvykdymo vieną kartą metuose teikia informaciją apie verslo eigą KP komisijai.

**VI BAIGIAMOSIOS NUOSTATOS**

30. KP komisijos protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

Rokiškio rajono savivaldybės tarybai

**TEIKIAMO SPRENDIMO PROJEKTO ,,DĖL ROKIŠKIO RAJONO SAVIVALDYBĖS KAIMO PROGRAMOS NUOSTATŲ PATVIRTINIMO“**

**AIŠKINAMASIS RAŠTAS**

**Sprendimo projekto tikslai ir uždaviniai. Šiuo sprendimo projektu** siūloma patvirtinti naujos redakcijos Rokiškio rajono savivaldybės Kaimo programos (toliau – KP) nuostatus.

**Šiuo metu esantis teisinis reglamentavimas**. Lietuvos Respublikos vietos savivaldos įstatymas, galiojanti Kaimo programos nuostatų redakcija.

**Sprendimo projekto esmė.**

**Tikslinami Kaimo programos nuostatai, esminis pakeitimas- galimybė k**ompensuoti ūkininkams ir žemės ūkio įmonėms žvyro, panaudoto vietinių kelių remontui, pirkimo išlaidoms.

**Galimos pasekmės, priėmus siūlomą tarybos sprendimo projektą:**

teigiamos – nauja galimybė rajono vietinių kelių būklės gerinimui, paskata ūkininkams ir žemės ūkio įmonėms investuoti į šią infrastruktūrą,

**neigiamos** –nėra.

**Kokia sprendimo nauda Rokiškio rajono gyventojams.** Prisidėjimas prie patrauklesnių sąlygų gyventi kaime, partnerystės ir bendradarbiavimo stiprinimas su kaime veikiančiais subjektais bei su jais susietais subjektais.

.

**Finansavimo šaltiniai ir lėšų poreikis**:

Rokiškio rajono savivaldybės biudžetas, jau patvirtinto 2020 m. biudžeto apimtyje.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Žemės ūkio skyriaus vedėja Jolanta Jasiūnienė